Löydän Joensuusta paljon positiivisia asioita

Pohjois-Karjalan keskussairaala ja Pohjois-Karjalan hyvinvointialue – Siun sote tarjoavat keuhkosairauksiin erikoistuville lääkäreille sekä kokeneille keuhkolääkäreille monipuolisen ja kehittävän ympäristön, jossa arvostetaan yhteistyötä ja yhteisöllisyyttä. Useita vuosia Siun sotessa erikoistuvana keuhkosairauksilla ja sisätaudeilla työskennellyt Matti Kokkonen kertoo kokemuksistaan Joensuussa ja nostaa esiin useita vahvuustekijöitä, jotka tekevät Joensuusta houkuttelevan vaihtoehdon niin erikoistuville kuin valmiille erikoislääkäreille.

Jos kiinnostuksesi heräsi tai haluat kuulla lisää, ole meihin yhteydessä: laakari@siunsote.fi

Katso Pohjois-Karjalan hyvinvointialue – Siun soten avoimet työpaikat lääkäreille! Avoimet työpaikat

Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Harvinaisen monipuolinen keskussairaala

Pohjois-Karjalan keskussairaala tarjoaa vahvuuksia, joita harvoin löytyy samasta paikasta. Sairaala on kokoonsa harvinaisen monipuolinen, jotta lääkäreillä on mahdollisuus kehittyä ja oppia laajasti. “Erikoistuvan lääkärin näkökulmasta katsottuna Joensuussa pääsee sairaalalääkärin työn ytimeen, tekemään monipuolisesti kaikkea ja hoitamaan sairauksia. Joensuussa kaikki lääkärit tuntevat toisensa, ja konsultointiapu löytyy helposti. Yhteistyö eri erikoisalojen välillä on sujuvaa ja matalalla kynnyksellä”, Kokkonen kuvailee.

Keuhkolääkäriksi erikoistuvan näkökulmasta Pohjois-Karjalan keskussairaalan erikoisosaamisesta hän mainitsee muun muassa kansainvälisen tason keuhkoradiologin sekä vatsakeskuksen hyvinä yhteistyötahoina. “Erinomaisesta keuhkoradiologista on tietenkin apua keuhkosairauksien hoidossa. Ja runsaasti toimenpiteitä tekevästä vatsakeskuksesta on paljon hyötyä, sillä esimerkiksi bronkoskopiat ja muut toimenpiteet on helppo suorittaa vatsakeskuksen uusissa tiloissa erinomaisilla välineillä.”

Pohjois-Karjalan keskussairaala on varustettu hyvin myös teknisesti. Sairaalasta löytyy esimerkiksi upouusi leikkausrobotti, kuusi uutta leikkaussalia ja hybridileikkaussali. “Joensuussa on esimerkiksi kehonulkoinen hapetuslaite (ECMO), joka ei ole itsestäänselvyys keskussairaaloissa.” Lisäksi sairaalassa tehdään thorax- ja verisuonikirurgian toimenpiteitä ja suurimman osan ajasta sairaalassa työskentelee thorax-kirurgi, mikä mahdollistaa toimenpiteet paikallisesti. Tämä tuo suuren edun sekä potilaille että keuhkolääkäreille, jotka voivat seurata hoitoketjun jokaista vaihetta läheltä.

Kaiken tämän lisäksi yhteistyö Kuopion yliopistollisen sairaalan kanssa toimii sujuvasti. “Yliopistosairaalan keuhkolääkärit tulevat tutuiksi, ja konsultointi on mutkatonta. Se tekee työskentelystä mielekästä ja tukee oppimista.”

Joensuussa toimii myös yksi Suomen parhaista palliatiivisista keskuksista. “Pohjois-Karjalassa palliatiivinen hoito on erityisen vahvasti kehittynyt. Keuhkosairauksien hoidon näkökulmasta se on iso etu. Lisäksi palliatiivisessa keskuksessa työskentelee keuhkosairauksiin erikoistunut lääkäri.”

Tekemisen meininki

Myös hoitohenkilökunnan ja lääkäreiden yhteistyö keuhkosairauksien osastolla ja poliklinikalla on yksi Joensuun vahvuuksista Kokkosen mielestä. “Hoitajat ovat pitkän linjan osaajia, sitoutuneita ja päteviä. He tuntevat työnsä, ja yhteistyö on mutkatonta. Hoitajilla ja lääkäreillä on tekemisen meininki.”

Pohjois-Karjalassa korostuvat yhteisöllisyys ja ystävällisyys, jotka näkyvät myös työelämässä. “Työyhteisö Pohjois-Karjalan keskussairaalassa on välitön, kannustava ja helposti lähestyttävä. Täällä puhalletaan yhteen hiileen, ja asiat saadaan hoidettua nopeasti eteenpäin. Joensuussa moni asia hoituu yhdellä puhelinsoitolla. Mitään kuppikuntaisuutta ei ole, vaan kaikki vetävät samaa köyttä.”

Lisäksi Joensuu tarjoaa loistavat vapaa-ajan mahdollisuudet. “Luonto on lähellä, ja esimerkiksi Kolin kansallispuisto sekä hiihto- ja vesistömahdollisuudet tekevät alueesta viihtyisän paikan elää ja työskennellä. Veden äärellä olemista arvostavalle kaupungista löytyy asuinmahdollisuuksia Saimaan vesien välittömässä läheisyydessä.”

Joustavuutta ja loistava esihenkilö

Kokkonen tuo rohkeasti esille, että keuhkosairauksien erikoislääkäreitä tarvitaan lisää Pohjois-Karjalan keskussairaalaan. “Tällä hetkellä lääkäreitä on vähän, mikä saattaa aiheuttaa riittämättömyyden tunnetta ja ajoittain kasvattaa työkuormaa. Tämä on kuitenkin tunnistettu ja tilanteeseen haetaan ratkaisuja, mikä on todella hienoa. Joensuussa halutaan kehittää tilannetta positiiviseen suuntaan.”

Pohjois-Karjalan keskussairaalassa on myös mahdollisuus joustaviin työaikaratkaisuihin, joten työelämän sovittaminen muuhun elämään ja arkeen onnistuu. “Ylilääkäri Päivi Salonen esihenkilönä toimii aktiivisesti työntekijöiden hyvinvoinnin puolesta. Hän on paras esihenkilö mitä minulla on koskaan ollut. Alueen palkkaus on lisäksi kilpailukykyinen ja erikoistuvana oppii samalla tuntemaan Kuopion käsin Joensuussa työskenteleviä alan eturivin osaajia. Lisäksi hyvin toimivassa yhteispäivystyksessä on mahdollista tehdä asiallisilla korvauksilla vuoroja, jos nämä kiinnostavat.”

Miksi valita Pohjois-Karjalan keskussairaala ja keuhkosairaudet?

Monipuolinen ja kehittävä työympäristö

Hyvin varusteltu sairaala

Vahva yhteistyö eri erikoisalojen välillä

Toimiva hoitaja-lääkäriyhteistyö

Matala byrokratia

Vahva palliatiivinen keskus

Hyvä yhteys Kuopion yliopistolliseen sairaalaan

Mahdollisuus joustaviin työaikaratkaisuihin

Yhteisöllinen ja kannustava työyhteisö

Loistavat mahdollisuudet vapaa-ajalle luonnon keskellä

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu.

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?