“Kiteen suosittelija oli hyvä”

Pirjo Valkeapää on työskennellyt lääkärinä Kiteellä jo lähes 17 vuotta. Hänen polkunsa Kiteelle on oikeastaan täysin sattumaa.

1990-luvulla pesäpalloinnostus vei parikkalalaisen Pirjon usein Kiteelle katsomaan Kiteen Pallon pelejä ja Kitee oli sitä kautta tutuhko paikka. Kun joululomalla 2006 hän pohti seuraavaa työpaikkaansa, sattui sanomalehden televisio-ohjelmaesittely hänen silmäänsä. Siinä mainittiin Kitee! Ohjelmaesittelyn dokumentissa maailmankuulu muusikko Tuomas Holopainen kehui kotipaikkakuntaansa Kiteetä vilpittömästi.

“Ajattelin, että ei se Kitee siinä tapauksessa varmaan ihan huono paikka ole, kun Tuomas sitä kehuu. Laitoin heti Kiteen terveysasemalle sähköpostia kysellen töitä, ja seuraavana päivänä johtava lääkäri vastasi: Tervetuloa!”

Haemme 23.11. mennessä vakituiseen virkaan kahta ylilääkäriä ja kahtatoista terveyskeskuslääkäriä eri puolille Pohjois-Karjalaa!
Lue lisää ja hae nyt:
Ylilääkäri
terveyskeskuslääkäri

Työnkuva muuttunut vuosien aikana

Terveyskeskuslääkäri Pirjo Valkeapään virkatyö lääkärinä Kiteen soteasemalla on kaikkea muuta kuin yksitoikkoista. Työpäivät ovat täynnä vaihtelevia tehtäviä: osastovastuuta, sairasvastaanottoja, päivystyspotilaita, tartuntatautivastaavan ja kouluttajalääkärin työtä joskus jopa neuvola- ja koululääkäripäiviä.

“Päivistä vuosien mittaan on tullut enemmän tai vähemmän ’kaaosta’. Työnkuva on muuttunut paljon vuosien aikana – potilaat ovat entistä monisairaampia ja hoidot monimutkaisempia. Työpäivissä on nykyisin myös paljon muutakin kuin potilastyötä. Toki kiirettä helpottaisi, jos lääkäreitä olisi enemmän.”

Pirjo kertoo, että myös helpotusta työhön ja lisää osaamista ja oppimisen mahdollisuuksia on vuosien mittaan tullut. ”Palliatiivinen poliklinikka on jalkautunut meille Kiteelle, samoin kuin kotisairaalatoiminta ja esimerkiksi maakunnallinen kardiologin vastaanotto tuo tukea. Työ Kiteen soteasemalla on todella monipuolista ja mielenkiintoista mikä on iso vetovoimatekijä.”

Maailman paras työpaikka

Kiteen soteasemalla on hyvä henki ja välitön työilmapiiri, ja se auttaa työarjen hektisyydessä. Hoitajat ja lääkärit ovat sitoutuneita työpaikkaansa, ja yhteisöllisyys luo turvallisen ja viihtyisän työympäristön. “Täällä on maailman paras työpaikka. En ole koskaan kokenut työilmapiiriongelmia, ja aina on mukava tulla töihin”, Pirjo toteaa. ”Täällä pidetään toisista aidosti huolta.”

Kiteen soteasema houkuttelee vaihtelevasti myös lääkäriopiskelijoita. Se on saanut kandiystävällisen terveyskeskuksen tunnustuksen vuonna 2020 Medisiinariliitto ry:ltä. Vuonna 2025 Kiteen soteasemalle kesätöihin on tulossa ennätykselliset kahdeksan nuorta kollegaa. “Odotamme kaikki innolla tulevaa kesää!” Pirjo kertoo.

”Meillä on hyvät diagnostiikkapalvelut, labra ja röntgen toimii. Meillä on myös hyvät konsultaatioyhteydet erikoissairaanhoitoon. Nuoret lääkärimme ja harjoittelijat kiittelevätkin hyviä erikoissairaanhoidon konsultaatiovastauksia ja sitä, että niitä saa. Meidän perusterveydenhuollon ja erikoissaraanhoidon yhteistyö sujuu erinomaisesti. Lääkäriharjoittelijat myös kehuvat, että kaikki ovat ystävällisiä.” Lisäksi ilahduttavaa on ollut terveyskeskuskollegoiden konsultaatioryhmä Teamsissä. “Iso kiitos kollegoille kaikesta avusta!” Pirjo lähettää terveisensä ja kiitoksensa.

Pirjo toimii myös ohjaajalääkärinä harjoitteluihin tuleville erikoistumisopintoja suorittaville lääkäriopiskelijoille.

Hän kannustaa nuoria lääkäreitä harkitsemaan Kiteen soteasemaa työpaikkana. “Tämä on paikka, jossa oppii monipuolisesti. Potilaat ovat lupsakoita karjalaisia ja kiitollisia– heidän kanssaan on ilo työskennellä.”

Luonto ja harrastusmahdollisuudet sekä hyvät lähipalvelut tekevät Kiteestä myös erinomaisen paikan asua ja elää. ”Kitee sopii sellaisille, jotka nauttivat luonnossa liikkumisesta ja ulkoilmaharrastuksista kuten patikoinnista ja maastopyöräilystä. Itse käyn pari kertaa viikossa ulkojumpassa ympäri vuoden ja myös sisäjumpassa ja tanssikurssilla. Fyysinen rasitus ja erityisesti ulkojumppa antavat hyvää vastapainoa työlle. Kotona mielenrauhaa tuo kissojen rapsuttelu.”

Kiinnostaako Kitee?
Katso kaikki työpaikkamme: Avoimet työpaikat, Kitee

Siun soten kaikki avoimet työpaikat löydät tästä linkistä: Avoimet työpaikat

Kiteen kaupunkiin voit tutustua esimerkiksi oheisista linkeistä:

nettisivut

Facebook

Instagram

Youtube