Vastaava eläinlääkäri Anna: ”Etuoikeus olla turvaamassa alkutuotantoa”

Käsämän eläinlääkärivastaanoton pihassa vastaava eläinlääkäri Anna Malinen pakkaa aamulla autoonsa välineitä ja varusteita. Aamupäivän hän kiertää maatiloilla.
“Auto on yksi eläinlääkärin tärkeimmistä työkaluista. Mukana on kaikenlaista. Kun lähtee tilakierrokselle, auto pitää täyttää niin, että pystyy toimimaan erilaisissa tilanteissa,” kertoo Anna.
Ennen lähtöä hän ehtii vielä puhdistaa työkaluja välinehuollon puolella ja keskustelee tiimin kanssa päivän kulusta. Puhelin vastaanotolla soi koko ajan, koska on menossa ajanvaraustunti.
“Tänään aamupäivällä minulla on luvassa muutama vasikka, poikinut lehmä, pari muuta lehmäjuttua kuten tukihoitoa ja hedelmällisyyttä sekä yksi hevonen, joka pitää katsoa.”

Monipuolinen työ, jota ei voi tehdä muualla

Anna Malinen on työskennellyt kunnallisella puolella eläinlääkärinä vajaa 15 vuotta. Työ on hänen mukaansa pysynyt yllättävän samana, vaikka organisaatiorakenteet ovat muuttuneet.
“Vaikka organisaatio on muuttunut, niin käytännössä työnkuva itsessään on hirveän vähän muuttunut. Puhelinnumero ja sähköposti saattaa vaihtua, mutta muuten tehdään sitä samaa työtä.”
Hän korostaa, että kunnallisen eläinlääkärin työssä on oma erityisluonteensa.
“Ihan tätä samaa työtä ei voi tehdä muualla kuin julkisella puolella. Minulla on supermonipuolinen työnkuva. Ja sehän on juuri se, mikä tässä minua viihdyttää.”
Hän ollut toiminut muutaman vuoden ajan myös esihenkilöroolissa.
”Toimin meidän alueella vastaavana eläinlääkärinä eli jonkun verran teen töiden järjestelyä ja lomasuunnittelua. Olen viihtynyt tosi hyvin siinäkin roolissa. Työni ei ole pelkkää eläintenhoitoa, vaan vähän ihmistenkin asioitten hoitoa sopivassa mittakaavassa.”

Työyhteisö, johon on helppo tulla

Pohjois-Karjalan hyvinvointialue – Siun sotessa on yli 20 praktiikkaa tekevää eläinlääkäriä, joten sijaisia tarvitaan erityisesti lomakausina.
“Jos haluaa tehdä sijaisuuksia, niin tervetuloa meille. Meillä on joskus vajausta jopa ihan perusviroissa, mutta nyt tilanne on jo parempi, ja opiskelijoitakin tulee meille hyvin.”
Malinen toivottaa uudet tekijät lämpimästi tervetulleiksi.
“Työmme on monipuolista ja palkitsevaa. Täällä on maatiloja ja eläimiä sekä ihmisiä, jotka tekevät työtään sydämellä. Ja meillä on työyhteisö, johon on helppo tulla mukaan.”
Siun sotessa panostetaan nykyisin perehdytykseen ja osaamisen kehittämiseen.
“Meillä on viikon palkallinen perehdytys, ja uudet työntekijät otetaan hyvin vastaan. Silloin kun itse aloitin työelämässä eläinlääkärinä, ei perehdytystä ollut vielä ollenkaan. Nyt saa kysyä ja neuvotaan mielellään, ja on työohjausta.”

Haemme tällä hetkellä eläinlääkäreitä Pohjois-Karjalaan määräaikaisiin tehtäviin!
Lue lisää ja hae meille töihin! Hakuilmoituksen löydät tästä linkistä: Eläinlääkäri

Maatalous muuttuu, mutta pysyy tärkeänä

Malinen on nähnyt uransa aikana, miten maaseutu ja maatalous ovat muuttuneet.
“Lypsykarjatilojen määrä puolittuu käytännössä kymmenen vuoden välein, mutta olen nähnyt myös useita sukupolvenvaihdoksia. Kun tulin Pohjois-Karjalaan töihin, oli vielä pieniä tiloja, joissa oli kolme tai viisi lehmää. Niitä ei enää ole. Eläimet ovat keskittyneet isommille tiloille.”
Silti maaseutu elää.
“Koronavuosina moni talo, joka oli ollut pitkään pimeänä, sai uudestaan valot. Toivoisin, että maaseutu olisi elävä jatkossakin. Siihen omakin työni perustuu.”
Malinen kokee työnsä tärkeäksi osaksi alkutuotantoa.
“Näen, että tämä työ on etuoikeus. Saan olla turvaamassa alkutuotantoa, joka on elinkeino ja elinehto. Tämä on mun mielestä sitä kaikista tärkeintä työtä, tehdä työtä ruoan eteen.”
“Suomessa perusruoka on puhdasta ja hyvälaatuista. Olisi kauheaa, jos se menisi bulkiksi ja olisi esimerkiksi pelkkää Etelä-Amerikasta tuotua lihaa tai maito ja maitotuotteet kuljetettaisiin Suomeen pitkin Eurooppaa. On tärkeää, että suomalainen ruuantuotanto säilyy ja että tuottajat saavat korvauksen työstään.”

Työ eläinten kanssa on oma juttu

Eläinlääkärin ammatti oli Anna Maliselle aikoinaan äidin suositus.
“Äiti sanoi, että tämä ala sopisi minulle, kun tulen hyvin toimeen eläinten kanssa. Hän oli oikeassa,” Anna kertoo.
Hän haluaa rohkaista nuoria tavoittelemaan rohkeasti eläinlääkärin uraa.
“Jos oikeasti kiinnostaa eläinten kanssa työskentely ja on lukupäätä, niin kannattaa tähdätä rohkeasti eläinlääkäriksi. Eläinlääkärinä saa tehdä samaa työtä kuin esimerkiksi eläintenhoitajana, mutta vielä monipuolisemmin ja vastuullisemmin.”
Eläinten kanssa työskentely on ollut osa Malisen elämää lapsesta asti.
“Olen ratsastanut aina, ja meillä on ollut koiria ja kissoja. Kanat ja lampaatkin olivat tuttuja, mutta nauta on tullut minulle vasta työn kautta tutuksi. Nykyään se on yksi lempieläimistäni. Nauta on iso, mutta yleensä mukava käsitellä.”
Malinen kuvaa nautaa eläinlääkärin näkökulmasta kiitolliseksi hoidettavaksi.
“Naudalla on uskomaton tautipaineen kesto. Sille pystyy suorittamaan leikkauksia navettaolosuhteissa. Hevosta ei ikinä pystyisi niissä olosuhteissa leikkaamaan. Se kuolisi jo siitä, kun sille kerrottaisiin asiasta,” hän naurahtaa.

Arki Käsämän vastaanotolla

Anna Malinen työskentelee Käsämän eläinlääkärin vastaanotolla, jossa toimii hänen lisäkseen useampi eläinlääkäri ja hoitaja. Työporukka on Malisen mukaan poikkeuksellisen hyvä.
“Meillä on ammatillisesti tosi hyvä porukka. On kiva tehdä töitä, kun on hyviä kollegoita ja sijaisetkin pääsevät hyvin mukaan.”
Käsämässä työskentelee useampi eläinlääkäri, mikä helpottaa työn jakamista, vaikka toiminta-alue onkin laaja. Siihen kuuluvat Liperi, Outokumpu, Viinijärvi ja Heinävesi.
“Kun meitä on useampi, voimme aamulla katsoa yhdessä, mitä kukin tekee. Päivän kuva muuttuu sen mukaan, mitä kiireellistä tulee. Joskus lähdetään pitkin maakuntaa, joskus ollaan vastaanotolla.”
Eläintenhoitajan työpanosta vastaava eläinlääkäri pitää kullan arvoisena.
“Hoitaja aloittaa ajanvarauksen aamulla kahdeksalta, muutenhan minä itse puhuisin koko aamun puhelimeen. Ajanvaraus ja asiakkaiden kanssa keskustelu on iso osa työtä. Lisäksi hoitaja auttaa eläinlääkäriä lähes kaikessa muussakin.”
Käsämän vastaanotolla on oma pieni laboratorio ja välinehuolto, ja kaikki eläinlajit kuuluvat työn piiriin lemmikeistä tuotantoeläimiin saakka. Myös päivystys kuuluu työhön olennaisesti.
“Huolehdimme, että joka päivä ja joka kellonajalla on eläinlääkäri tavoitettavissa. Se tarkoittaa, että olen itsekin aika usein töissä. Työhön liittyy vahvasti päivystäminen. Tämä on elämäntapa. Kaikki me tehdään tätä työtä sen takia, koska tämä itse työ on niin antoisaa. Tämä antaa enemmän kuin ottaa.”
Eläinlääkäreillä on toki myös hyvä toimeentulo, mutta sekin perustuu kovaan työntekoon. Eläinlääkäreiden palkkarakenne on erilainen verrattuna muihin ammattiryhmiin, sillä eläinlääkärit eivät Siun sotessa työskentele kiinteällä kuukausipalkalla.
”Me ollaan yrittäjiä eli ammatinharjoittajia. Mitä enempi teen työtä, niin sitä enempi saan tuloja.”

Elämä maaseudulla on hyvää

Malinen ei ole syntynyt Pohjois-Karjalassa, vaan on kotoisin Helsingistä.
“Äitini on täältä päin ja meillä on kesämökki täällä. Tänne oli helppo tulla opiskeluaikana harjoitteluihin, kun alue oli entuudestaan tuttu. Sukulaiset pystyivät auttamaan lapsenhoidossa, kun lapsi oli alle kouluikäinen. Nythän hän on jo aikuinen. Olen ollut täällä niin pitkään.”
Hän on viihtynyt alueella hyvin, jäänyt pysyvästi eikä ole lähdössä minnekään.
“Pohjois-Karjala on tosi mukava alue. Ihmiset ovat mukavia. Täällä on rauhallista ja puhdasta, luonto on lähellä. Perusarki on hyvää. Tulen hyvälle mielelle, kun ajan pienempien lasteni koulun ohi ja näen miten ne reippaat, omat ihmiset niin iloisina touhuavat siellä tyytyväisinä.”

Kiinnostaako Liperi?
Liperin kuntaan voit tutustua oheisista linkeistä:

Liperin kunnan nettisivut
Liperin kunnan Facebook
Liperin kunnan Instagram
Liperin kunnan Yoututube
Liperin kunnan LinkedIn

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu.