”Työkaverit tarjosivat tukea koti-ikävään”

Kosovolainen Venesa Brajshori muutti Outokumpuun helmikuussa ja löytänyt sieltä uuden kotikaupungin, työyhteisön ja ystäviä. Uudessa ympäristössä työpaikan hyvä yhteishenki on auttanut kotiutumaan ja saamaan arvokkaita työkokemuksia.

”Katselin netistä tietoja Suomesta, näin kauniita järvimaisemia ja paljon mahdollisuuksia. Ajattelin, että Suomi olisi hyvä mahdollisuus minulle. Täytin netissä hakemuksen ja pääsin oppisopimuskoulutukseen Siun sotelle.”

Google antoi Venesalle Suomesta melko varautuneen kuvan: suomalaisten sanottiin olevan vähemmän sosiaalisia ja hiljaisia. ”Kokemukseni täällä on ollut aivan päinvastainen. Olen saanut ystäviä, ja kaikki ovat olleet mukavia,” Venesa sanoo hymyillen. ”Erityisesti työpaikalla minut otettiin heti osaksi tiimiä, ja jokainen auttaa minua oppimaan työtä ja kieltä. Aluksi pääsin ensin seuraamaan työtehtäviä ja heti sen jälkeen sain itse kokeilla samoja tehtäviä työkaverin kanssa. Minun ei tarvinnut opetella asioita yksin.”

Työkaverit ja asiakkaat tukena

Aluksi Venesaa hieman huoletti, miten työkaverit suhtautuisivat ulkomaalaisiin. ”Ajattelin, että heikosta kielitaidostani saattaisi olla haittaa ja pelkäsin myös kohtaavani ennakkoluuloja, jopa rasisimia. Mutta kaikki kääntyikin parempaan suuntaan heti alussa,” hän kertoo. Työkaverit tarjosivat hänelle tukea koti-ikävään ja kertoivat, että alku aina hankala, mutta asioiden luvattiin helpottuvan. ”Sain kuulla, että positiivisella asenteella kaikki sujuisi, ja niin todella kävikin.”

Hän kuvaa Outokummun työyhteisön olevan energinen ja lämmin. Työkavereiden tuki on ollut ratkaisevaa hänen kotiutumisessaan. ”Kun on hyvää energiaa, aika menee nopeasti ja työpäivästä tulee mukava.” Hän arvostaa myös asiakkaitaan: ”Kaikki auttavat minua ymmärtämään, vaikka puhun vielä aika vähän suomea. He käyttävät kanssani yksinkertaisempia sanoja. Se on auttanut oppimisessa.”

Venesa opettelee suomea omalla ajallaan lukemalla suomenkielisiä lastenkirjoja. ”Suomen kieli on vaikeaa, mutta minä opin joka päivä lisää.”

Hän kuvaa myös, kuinka Outokummun kuntoutussairaalan potilaat suhtautuivat uteliaisuudella hänen taustaansa. ”Monet ajattelivat, että olen Ukrainasta. Kun kerroin, että olen Kosovosta, moni kiinnostui kysymään lisää.” Venesa on tavannut työssään jopa rauhanturvaajan, joka oli aikoinaan työskennellyt Kosovossa. ”Se oli hieno kohtaaminen ja teki minuun vaikutuksen,” hän sanoo.

Erilaisuus rikastaa

Venesa on huomannut myös kulttuurieroja Suomen ja Kosovon välillä. ”Kosovo on muslimimaa, ja perinteisesti naiset asuvat kotona perheen kanssa, kunnes menevät naimisiin,” hän kertoo. ”Suomessa on enemmän vapautta, ja nuoret saavat valita elämänsä suunnan. Mielestäni se on hyvä asia.”

Koti-ikävä on ollut osa Venesan Suomi-kokemusta, mutta hän on päässyt käymään Kosovossa tapaamassa perhettään. ”Ikävöin perhettä paljon, mutta sain luvan lomaan, vaikka Suomessa täytyy yleensä työskennellä vuosi, jotta saa vuosilomaa. Esihenkilöni järjesti asian, ja olin siitä todella iloinen.”

Venesa on löytänyt myös pohjoiskarjalaisen ruokakulttuurin helmen eli karjalanpiirakan. Niistä hän pitää paljon, mutta suosikki on suomalaisista ruuista on maitokiisseli. ”Se on tosi, tosi, tosi hyvää!”

Talvi yllätti

Venesa arvostaa Outokummun rauhallisuutta ja luonnonläheisyyttä. ”Kosovossa ei ole aivan samanlaisia talvia. Suomalainen talvi oli aluksi yllätys: helmikuussa satoi paljon lunta, ja sitä jatkui jopa huhtikuulle.” Kesä on kuitenkin hänen suosikkiaikansa. ”Kesällä kasvot ovat iloiset,” hän nauraa.

Outokummussa Venesaa on viehättänyt erityisesti kaupungin vanha kaivos ja kauniit maisemat. Hän kertoo käyvänsä mielellään myös Joensuussa, mutta Outokummussa työpaikan hyvä yhteishenki ja työkaverit ovat tehneet arjesta mieluisan.

Kosovon ystäville suosituksia Suomesta

Venesa on suositellut Suomea myös ystävilleen Kosovossa. Hän kertoo, kuinka suomalainen koulutus, kauniit maisemat ja Outokummun rauha ovat tehneet vaikutuksen. ”Ystäväni ovat innostuneita ja harkitsevat, voisivatko hekin tulla tänne opiskelemaan ja työskentelemään.”

Tällä hetkellä Venesa asuu Outokummussa yhdessä kosovolaisen ystävänsä kanssa ja suunnittelee jäävänsä Suomeen ainakin lähitulevaisuudessa. ”Outokumpu on antanut minulle niin paljon hyviä kokemuksia, enkä voi kuvitella parempaa paikkaa.”

Kiinnostaako Outokumpu?

Siun soten kaikki avoimet työpaikat löydät tästä linkistä: Avoimet työpaikat

Outokummun kuntaan voit tutustua oheisista linkeistä:

Outokummun kaupungin nettisivut

Outokummun kaupungin Facebook

Outokummun kaupungin Instagram

Outokummun kaupunkin Youtube

Outokummun kaupungin LinkedIn