“Nautin työstäni todella paljon”

Raimo Joron työpäivät ovat vaihtelevia, mutta yksi asia pysyy: yhdessä tekemisen voima. Joron luotsaamat Liperin ja Heinäveden terveysasemat toimivat tiiviissä yhteistyössä. “Meillä ei tarvitse tehdä töitä yksin. Olemme tiimi. Kaksi asemaa yhdessä,” Joro painottaa.

Heinäveden ja Liperin terveysasemien ylilääkäri Raimo Joro tunnetaan rauhallisesta olemuksestaan ja sitoutumisestaan kehittää työyhteisöään.

”Into kehittämiseen oli syy, miksi minä tänne oikeastaan jäin Siun soteen. Täällä on semmoinen tekemisen meininki. Me Liperissä ja Heinävedellä olemme olleet innovatiivisia esimerkiksi meidän terveysasemien päivittäisjohtamisen kehittämisessä. Olemme onnistuneet siinä. Ja sitä on käyty ihmettelemässä muualtakin jopa muilta hyvinvointialueiltakin saakka.”

Haemme 23.11. mennessä vakituiseen virkaan kahta ylilääkäriä ja kahtatoista terveyskeskuslääkäriä eri puolille Pohjois-Karjalaa!
Lue lisää ja hae nyt:
ylilääkäri
Terveyskeskuslääkäri

Hän haluaa antaa kaikille työntekijöille mahdollisuuden vaikuttaa ja kehittää toimintaa. “Minun tehtäväni on mahdollistaa, että muut pääsevät kehittämään omaa työtään. Kunnia onnistumisista kuuluu koko tiimille,” hän korostaa.

”Minä koitan pysyä kärryillä siinä, että minkälaisia osaajia tänne meille tulee kasvamaan ja hyödyntää heidän osaamistaan ja mielenkiinnon kohteita. Ajattelen niin, että meidän ammattilaisemme hoitaa väestöä ja potilaita ja minä puolestani koitan sitten taas kehittää heitä ja vapauttaa työaikaa siihen, että he pystyisivät tekemään sen työnsä vaan paremmin ja paremmin. Eli meillä täällä pääsee kehittämään ja kehittymään.”

Jorolla ei ole tyypillinen terveyskeskuslääkärin työ, vaan työpäivät ovat hyvin vaihtelevia. Hän tekee ylilääkärin työtä, mutta myös kliinistä työtä siinä ohessa. ”Arkinen palapelini voi näyttää ulkopuolisesti todella monimutkaiselta, ja se sitä onkin, mutta minä nautin siitä todella paljon. Huonoimpinakin päivinä töihin on kiva tulla.”

Terveyskeskuslääkärin työ pelotti

Raimo Joron lääkärinura ei ollut itsestäänselvyys. Ajatus esimerkiksi pistämisestä ja lääkärin muista tehtävistä tuntui vieraalta. “Lääkärin ammatti ei tuntunut unelma-ammatilta, mutta lääkäri minusta tuli” Joro naurahtaa. Lääkärin uralla hänestä ei pitänyt tulla ainakaan terveyskeskuslääkäriä, mutta se hänestä tuli. Ja erinomainen tulikin.

Vuonna 2015 tuoreena lääkärinä Joro suuntasi sattumalta Juuan terveysasemalle juuri siihen työhön, jota hän aluksi suorastaan pelkäsi. “Terveyskeskuslääkärin työ pelotti alkuvaiheessa. Mutta jatkoin kuitenkin ja ihastuin siihen. Juukaan ja siihen työhön. Siellä oli hyvä työporukka ja pieni, ihana terveyskeskus,” Joro kertoo hymyillen.

Työelämän muutos on Raimon mielestä ollut positiivinen. “Nykyään terveyskeskuslääkärin työn tukeen panostetaan aivan eri tavalla kuin ennen. Olen nähnyt omakohtaisesti muutoksen kymmenen vuoden aikana. Nuorten lääkäreiden tukeminen on kehittynyt ihan huikealla tavalla Siun sotessa. Tänne on hyvä tulla kasvamaan ammattilaiseksi. Oppimisen mahdollisuudet ovat lisääntyneet ja työnkuvaa voi kehittää. Kaikkiallahan noin sanotaan, mutta väitän, että meillä Siun sotessa se oikeasti mahdollistetaan,” Joro sanoo tyytyväisenä.

Tästä hyvänä esimerkkinä on Siun soten Terveyskeskuslääkäri 2.0 ‑malli, jossa voi säännöllisesti kehittää itseään työajalla omien tavoitteiden mukaiseen kehittymiseen.

”Terveyseskuslääkäri 2.0 ‑malli viestii siitä, että ammatilliseen kehittymiseen on meillä oikeasti mahdollisuus ja siihen panostetaan. Ja siihen on kaikilla tasapuolisesti mahdollisuus eikä se riipu siitä kuka sattuu olemaan esihenkilönä tai missä päin työskentelee.”

Työpaikan valinnassa myös palkkataso näyttelee merkittävää roolia. ”Meillä Siun sotessa terveyskeskuslääkäreillä on oman näkemykseni mukaan hyvät palkat. Minulle palkka ei ole se syy, minkä takia minä olen töissä täällä. Minulle henkilökohtaisesti merkityksellisempiä ovat hyvä työyhteisö ja se tapa, millä työtä saa kehittää. En mieti rahaa, vaan sitä, että on helkkarin hyvä tehdä tätä työtä.”

Liperin lintukodossa

Välillä Joro haki työkokemusta Länsi-Suomesta Porista, mutta kaipuu Itä-Suomeen ja Pohjois-Karjalan rauhaan oli liian vahva. “Elämänmeno täällä rauhoittaa minut,” hän pohtii.

Asuttuaan ja työskenneltyään jo tovin Liperissä, hän tietää miksi viihtyy siellä. “Täällä on hyvä elää ja olla. Ihmiset ovat mukavia, ja luonto on aina lähellä. Voi lähteä omalta pihaltaan marjametsään tai kalapaikoille.”

Joro kokee, että Liperistä helppo liikkua myös lähimpään kaupunkiin Joensuuhun, jonne pääsee hyvin myös bussilla. ”Joensuusta puolestaan on pääsee helposti kulkemaan vaikka junalla Helsinkiin.”

Hän kehuu joensuulaista kulttuuri- ja ravintolatarjontaa. ”Ne ovat mielestäni jopa paremmat kuin Kuopiossa.” Kulttuuria ja tapahtumia löytyy myös muualta maakunnasta kuin Joensuusta. Esimerkiksi lähellä sijaitseva Outokumpu on tunnettu monenlaisista tapahtumistaan.

Kun Joro ei ole töissä, hän nauttii elämästään omalla rantapaikallaan savusaunan äärellä. “Tämä on lintukoto maailmassa,” hän summaa.

Kiinnostaako Liperi?
Liperin kuntaan voit tutustua oheisista linkeistä:

Liperin kunnan nettisivut
Liperin kunnan Facebook
Liperin kunnan Instagram
Liperin kunnan Yoututube
Liperin kunnan LinkedIn

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu.