Lähihoitaja Lilja: “Selkeä työnjako tuntuu hyvältä”

Kun Lilja Rummukainen vuonna 2022 astui ensimmäistä kertaa Tohmajärvellä sijaitsevaan hoitokoti Aatokseen oppisopimusopiskelijana, hän ei osannut arvata, että parin vuoden päästä hän kutsuisi naapurissa sijaitsevaa Pohjois-Karjalan hyvinvointialue – Siun soten Marjatta-kotia omaksi työpaikakseen.

"Kaveri houkutteli minut opiskelemaan lähihoitajaksi. Tosin onhan minulla aina ollut hoivaviettiä. Tämä tuntuu omalta alalta. Tykkään työstäni," Lilja toteaa.

Selkeät jaot, turvallinen rytmi

Marjatta-kodin työarki rakentuu järjestelmällisesti ja selkeästi, mikä helpottaa niin työntekoa kuin jaksamistakin.

"Meillä työ on jaettu selkeästi. Silloin tietää heti, minne suuntaan työvuorossa lähtee ja mitä tekee. Ei tarvitse miettiä, kuka tekee mitäkin. Selkeät jaot tuntuvat hyvältä."

Hän korostaa myös työn itsenäisyyttä. Jokainen työntekijä saa suunnitella omaa työtään itselleen sopivalla tavalla ja tehdä sitä omalla tyylillä.

"Miulla on tietty järjestys, missä ja milloin teen mitäkin. Sillä tavalla hommat sujuu," Lilja kertoo.

Arki on aidosti moniammatillista yhteistyötä

Marjatta-kodin arki ei pyöri yksin hoitajien varassa, vaan mukana on koko moniammatillinen tiimi: lähihoitajia, sairaanhoitajia, fysioterapeutti, virikeohjaaja ja muita ammattilaisia. Jokaisen osaamista arvostetaan.

"Meillä on hirveän suuri tietopankki tässä työyhteisössä. Jokainen tietää jotain, ja aina voi oppia toiselta. Kaikki auttavat toisiaan," Lilja kuvaa yhteistyötä.

Yhtä tärkeänä hän pitää sitä, että myös kansainväliset työntekijät otetaan avosylin mukaan yhteisöön.

"Minä olen ollut kansainvälisen opiskelijan ohjaajana. Ymmärrettiin hyvin toisiamme, vaikka kieli haastoi. Minä olen sitkeä ja kyselen niin kauan, että ymmärrän mitä toinen tarkoittaa. Ja kysyn sellaista, mihin voi vastata kyllä tai ei. Se toimii."

"Kansainväliset työkaverit ovat tosi reippaita ja halukkaita oppimaan. Kielen oppiminen on tosi hyvin edistynyt monella, vaikka murre tekee oman ongelmansa. Heille opetetaan kirjakieltä ja myöhän puhutaan ihan miten sattuu,” Lilja nauraa.

Työpäivä syntyy kohtaamisista

Lilja kertoo työstään lämminhenkisesti mutta rehellisesti. Työ on vaativaa, mutta antoisaa. Erityisesti asiakkaiden kohtaaminen on työn suola, ja joskus myös haaste.

"Meillä on asukkaita laidasta laitaan. Osa on hirveän tyytyväisiä ja leppoisia, toiset vaativampia. Mutta yleensä käytöshäiriöiden taustalla on muistisairaus. Pitää osata suhtautua oikein. Joku syyhän siellä aina on, miksi ihminen käyttäytyy niin kuin käyttäytyy."

Lilja kokee, että hyvä työpäivä ei synny pelkästä tekemisestä, vaan myös kohtaamisista.

"Kyllä sitä ehtii jutellakin, ainakin vähän, koska ainahan sitä höpöttää jotain tehdessään ja hoitaessaan."

Kontaktit ovat Marjatta-kodin asukkaille tärkeitä, sillä kaikilla ei ole omaisia, jotka pystyisivät käymään vierailuilla säännöllisesti. Joillakin ei ole omaisia lainkaan.

"Toisilla on läheiset mukana arjessa. He käyvät, soittelevat, syöttävät. Toisilla ei ole ketään. Silloin me työntekijät ollaan vähän niin kuin heidän omaisiaan," Lilja sanoo hiljaa.

Joustoa perheelliselle työntekijälle

Viiden lapsen äitinä Lilja tietää, mitä työ- ja perhe-elämän yhteensovittaminen vaatii. Siun sote on hänen mukaansa joustava ja ymmärtävä työnantaja sekä erityisesti Marjatta-kodin esihenkilö Mikko Teräs.

"Olen saanut tehdä osa-aikaista työtä, pitää palkattomia vapaita ja muokata työvuoroja, jos on ollut tarvetta. Minusta se on hienoa," Lilja kiittää.

"Esimies ottaa meidät työntekijät hyvin huomioon. Vaikka Siun sote on iso organisaatio, täällä Marjatta-kodissa tuntuu pieneltä ja kodikkaalta."

Vaikka arki on välillä kiireistä niin töissä kuin viiden lapsen äitinä, Lilja pysähtyy nauttimaan pienistä asioista. Tohmajärven luonto ja hiljaiset hetket auttavat palautumaan.

”Tykkään käydä metsässä tai pienellä kävelyllä ihan yksin. Kun saa olla hetken rauhassa ilman työpaikan tai lapsiperheen hälinää, niin se tekee hyvää,” hän sanoo.

”Hyvä paikka olla töissä”

Lilja asuu aivan työpaikan lähellä, Tohmajärvellä. Elämä Pohjois-Karjalassa on hänen mukaansa sujuvaa ja rauhallista.

"Täällä on kaikki tarpeellinen lähellä kuten ruokakauppa, apteekki sekä uusi koulukeskus. Ja vaikka minulla ei ole ajokorttia, pääsen kätevästi linja-autolla Joensuuhun ja takaisin vaikka shoppailemaan. Linja-auto lähtee ihan meidän kodin vierestä."

Hän suosittelee aluetta lämpimästi myös muille hoitoalan ammattilaisille.

"Ihmiset tervehtivät toisiaan kadulla, vaikka ei tunnettaisikaan. Se kertoo paljon siitä, millainen henki täällä Tohmajärvellä ja Marjatta-kodissa on. Me otetaan kaikki uudet työkaverit avoimin mielin vastaan."

Lilja näkee itsensä Marjatta-kodissa vielä vuosien päästäkin. Työ tuntuu omalta, ja työyhteisö on vahva.

"Jos töitä riittää, niin kyllä minä täällä pysyn. Tämä on hyvä paikka olla töissä,” Lilja sanoo lopuksi hymyillen.

Kiinnostaako Tohmajärvi?

Tutustu Tohmajärven kuntaan:

Tohmajärven kunnan nettisivut

Tohmajärven kunnan Facebook

Tohmajärven kunnan Instagram

Tohmajärven kunnan Youtube

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!