Mukana elämän herkimmissä hetkissä

Kun astuu synnytyssalin ovesta sisään, maailma muuttuu hetkessä. Salissa eletään suuria tunteita – iloa, odotusta, helpotusta, mutta joskus myös surua. Tässä tilassa työskentelee Neea Koponen, kokenut kätilö.

Neea ja hänen kollegansa kohtaavat ihmiset elämän herkimmissä hetkissä. Tämä työ ei ole pelkkää vauvojen vastaanottamista maailmaan, vaan myös kivun, pelkojen ja ilon hetkien jakamista. Se on työ, joka koskettaa sydäntä joka päivä.

Neean matka kätilöksi alkoi 18-vuotiaana vaihto-oppilaana Yhdysvalloissa, jossa hän pääsi seuraamaan synnytystä TET-päivänä. ”Silloin ajattelin, että minusta tulee kätilö,” Neea muistelee. 2000-luvun alussa Neea lähtikin Joensuusta Helsinkiin opiskelemaan unelmiensa ammattiin. Vuonna 2006 hän valmistui kätilöksi ja aloitti työnsä HUS:n Naistenklinikalla Helsingissä. Kun Neea muutti perheensä kanssa takaisin Joensuuhun ja aloitti työnsä Pohjois-Karjalan keskussairaalassa, Neean työnkuva laajeni valtavasti ja ammatti laajeni synnytyssalien ulkopuolelle.

Monipuolinen työ

Tänä päivänä Neean työ ei rajoitu vain synnytyksiin. Hän toimii myös vuodeosastolla, naistentautien poliklinikalla ja pitää synnytysvalmennuksia sekä synnytyspelkovastaanottoa. Yksi erityisen merkityksellinen osa hänen työtään on Seri-tukikeskus, jossa autetaan seksuaalirikoksen uhreja. Hän tekee yhteistyötä muun muassa poliisin, sosiaalipalveluiden ja kriisityön ammattilaisten kanssa varmistaakseen, että uhrien tuki jatkuu myös ensivaiheen jälkeen.

Neea on myös mukana MARAK-työryhmässä, joka keskittyy vakavan parisuhdeväkivallan uhrien auttamiseen. Hän kokee, että kätilön ammatti antaa mahdollisuuden vaikuttaa monella tasolla. ”Kätilön työ Siun sotessa on niin paljon enemmän kuin synnytysten hoitamista. Jos minua pyydetään johonkin mukaan, en oikein osaa sanoa ei,” Neea naurahtaa. Työn monipuolisuus ja jatkuva oppiminen pitävät mielen virkeänä, samalla työn monipuolisuus tekee siitä sekä haastavaa että palkitsevaa. “Kätilön ammatti on sellainen, että jos jonain päivänä luulet tietäväsi kaiken, seuraavana päivänä huomaat, että et tiennytkään. Joka päivä on erilainen ja joka päivä voi oppia jotain uutta, ja se pitää työn mielenkiintoisena. Olen ihanassa asemassa, kun joka päivä on kiva tulla töihin.”

Iloja ja suruja

Neean mukaan parasta kätilön työssä on se hetki, kun vanhemmat ensimmäistä kertaa näkevät vauvansa. “Onhan se joka kerta ihmeellistä,” hän sanoo hymyillen. Mutta kaikki synnytykset eivät pääty iloisiin kyyneleisiin. “Joskus syntyy kuolleita vauvoja, tulee keskenmenoja. Parasta työssäni on saada olla ihmisten tukena niin ilossa kuin surussakin,” Neea sanoo.

Yksi tärkeimmistä asioista työssä on työyhteisö. “Kun lähdin Naistenklinikalta Helsingistä, mietin, miten voin lähteä niin ihanasta työyhteisöstä. Mutta Joensuussa minua odotti aivan mahtava porukka,” Neea kertoo. Huumori on iso osa arkea. “Me nauretaan paljon ja heitetään hurttia huumoria. Täällä on yhteenkuuluvuuden tunnetta.”

Pohjois-Karjalan keskussairaalan naistenkeskuksen hyvä meininki on huomattu. ”Meille on jopa ihan tullut uusia työntekijöitä muualta paikkakunnalta sen takia, että he ovat olleet tekemässä meillä opiskeluihin liittyvää harjoittelua ja viihtyneet niin hyvin, että ovat hakeneet töihin. Minusta se on iso ja merkittävä asia. Siitä tiedetään, että me olemme onnistuneet opiskelijaohjauksessa. Koen, että koko naistenkeskuksemme on todella opiskelijamyönteinen.”

Paluumuutto Joensuuhun ei kaduta

Paluumuuttoa Joensuuhun Neea perheineen ei ole katunut hetkeäkään. “Työmatkani on nyt kymmenen minuuttia pyörällä, eikä tunti ruuhkaisessa metrossa.” Perheen elämä on helpottunut ja harrastusmahdollisuudet ovat paremmat. Avantouinti on Neealle tärkeä henkireikä Jääkarhut ry:n Avantouintikeskuksessa, ja lasten kannalta Joensuu on tarjonnut rauhallisen kasvuympäristön.

Katso Pohjois-Karjalan hyvinvointialue – Siun soten avoimet työpaikat! Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?