”Meidän tekemällä työllä on iso merkitys”

Siun soten kuvantamisen palvelut ovat suosittuja paikkoja harjoitteluihin röntgenhoitajaopiskelijoiden keskuudessa. Röntgenhoitaja Outi Konttinenkin sai ensituntuman Pohjois-Karjalan keskussairaalan röntgeniin jo opiskeluaikoinaan.

”Ajattelin jo silloin, että tämä on varmasti myös mukava työpaikka. Olen ollut nyt yhdeksän vuotta töissä samassa paikassa. Olen viihtynyt hyvin,” Outi kertoo.

Pohjois-Karjalan keskussairaala tarjoaa röntgenhoitajille vaihtelevia työtehtäviä, joissa on mahdollisuus kehittää omaa osaamistaan.

Outi Konttinen kuvailee työpaikkaa monipuoliseksi: "Täällä tehdään kaikenlaisia kuvantamistöitä perusröntgenistä tietokonetomografiaan ja päivystysröntgeniin. Modaliteetteja on useita, mikä pitää työn mielenkiintoisena."

Maria Heikkinen oli kesän 2024 kesätöissä keskussairaalan röntgenissä ja jatkaa syksyn tullen samoissa hommissa eli Outin työkaverina: "Työ on vaihtelevaa ja tarjoaa uusia haasteita. Jo aikaisemmin opintoihin liittyvissä harjoitteluissa huomasin, miten kiva paikka tämä on. Itse ehkä alussa vähän arastelin, mutta minut otettiin todella hyvin vastaan. Täällä olen saanut olla oma itseni. Tämä on ollut mieluisin harjoittelupaikkani. Muutkin opiskelijat kehuvat Siun sotea harjoittelupaikkana. Iso plussa on myös se, että harjoittelijat saavat täällä ilmaisen majoituksen. Se helpottaa harjoitteluun tulemista vaikka toiselta puolelta Suomea," Maria mainitsee tyytyväisenä.

Työyhteisöä Outi ja Maria kuvailevat värikkääksi ja monimuotoiseksi. "Meillä on kaiken ikäisiä ihmisiä eri elämäntilanteissa, mikä luo mukavan ilmapiirin”, kuvailee Outi.

Työkaverit ovat sekä Outille että Marialle erityisen tärkeitä. He kertovat, että hyvä työilmapiiri perustuu rentoon asenteeseen ja huumorintajuun. "Vaikka välillä on hektistä, huumori ja yhteiset vitsit auttavat jaksamaan," Outi naurahtaa.

Asiakaskohtaamisissa tärkeää vuorovaikutus ja luottamus

Outi on työskennellyt ja viihtynyt työssään Pohjois-Karjalan keskussairaalan röntgenissä jo lähes kymmenen vuotta. "Työssäni parasta on ihmisten auttaminen. Kuvantamisella on suuri merkitys potilaan hoidon kannalta, ja on hienoa saada auttaa ihmisiä eri tilanteissa," hän pohtii.

Haasteen röntgenhoitajan työssä tuo nopeat asiakaskohtaamiset, joissa lyhyessä ajassa pitää saada luotua asiakkaaseen hyvä vuorovaikutus ja luottamus.

”On ihan aina parasta, kun asiakas lähtee hymyissä suin tutkimuksesta pois,” Maria toteaa.

Maria on kesätöidensä aikana oppinut paljon itsenäisyyttä ja ongelmanratkaisukykyä. "Kesän aikana olen päässyt tekemään haastavampia potilastapauksia, ja onnistumiset ovat vahvistaneet uskoani omiin taitoihini," hän toteaa.

Maria arvostaa työtään ja tulevaisuuden ammattiaan. "Röntgenhoitajan työ on monipuolista, eikä siihen pääse tylsistymään. Työssä pitää jatkuvasti haastaa itseään ja kehittyä. Alalle tulee koko ajan uusia teknologioita ja menetelmiä, mikä tekee työstä innostavaa."

Työssä kehittyminen on tärkeä osa röntgenhoitajan uraa. Outi korostaa, että työn ohessa Siun sotessa on mahdollisuus kouluttautua ja oppia uusia taitoja. "Meillä on mahdollisuus perehtyä uusiin teknologioihin, ja laitevalmistajat kouluttavat meitä laitteiden käytössä. Myös säteily- ja suojelukoulutukset ovat osa arkea," hän selittää.

Miksi valita työpaikaksi Pohjois-Karjalan keskussairaala?

Outin ja Marian kokemukset korostavat Pohjois-Karjalan keskussairaalan kuvantamisyksikön lämminhenkistä ja joustavaa työyhteisöä. "Täällä otetaan huomioon työntekijän elämäntilanne ja toiveet. Työantaja pyrkii joustamaan ja toteuttamaan työntekijän toiveita mahdollisuuksien mukaan," Outi summaa.

Maria taas suosittelee Joensuuta kaikille, jotka harkitsevat muuttoa tai työpaikkaa sote-alalla: "Joensuu on sopivan kokoinen ja monipuolinen kaupunki, ja täällä on helppo olla oma itsensä. Työyhteisössä vallitsee avoimuus ja välittömyys, mikä tekee tästä mukavan paikan työskennellä."

Miksipä ei Joensuu?

Kun keskustelu kääntyy Joensuuhun ja sen hyviin puoliin, Outi ja Maria kehuvat kaupungin sopivaa kokoa ja eläväisyyttä. "Joensuu on kaunis ja eläväinen kaupunki, jossa on sopivasti kaikkea. Luonto on lähellä, ja täällä on myös paljon kulttuuria, kuten teatteri ja Ilosaarirock. Joensuu on mukava paikka asua. Vinkkinä harrastajille se, että täällä on paljon geokätköjä," Outi listaa. Maria lisää, että kaupungin luonnonläheisyys on yksi sen parhaista puolista – halkoohan Pielisjoki kaupunkia ja virtaa Pyhäselkään.

Joensuulaiset ja ylipäätään pohjoiskarjalaiset ihmiset saavat kaksikolta kehuja avoimuudesta sekä rentoudesta. Sekä Outi että Maria ovat tulleet Joensuuhun Savosta. Onko naapuriheimoilla eroja? ”Pohjoiskarjalaiset ovat savolaisiakin lupsakampia – jos se vain on mahdollista,” nauraa Maria.

Tervetuloa mukaan!

Katso Pohjois-Karjalan hyvinvointialue – Siun soten avoimet työpaikat! Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?