“Halusin oppia kokeneilta kollegoilta”

Kun lastenlääkäri Paula Widgren päätti vuonna 2020 perheineen muuttaa Joensuuhun, se tuntui luonnolliselta valinnalta. Alun perin Kauhavalta kotoisin oleva Paula oli jo aiemmin viettänyt aikaa Pohjois-Karjalassa ja ihastui alueen ihmisiin ja luontoon. ”Opiskelin ennen lääketiedettä vuoden matematiikkaa Joensuussa, ja silloin ajattelin, että täällä voisi olla mukava asua. Haave toteutui vuosien päästä” Paula kertoo.

Katso Pohjois-Karjalan hyvinvointialue – Siun soten avoimet työpaikat lääkäreille! Avoimet työpaikat

Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Mahdollisuus kehittää omaa osaamista

Paula Widgrenistä piti tulla yleislääkäri, mutta se ei loppujen lopuksi tuntunutkaan omalta kuten ei myöskään sisätaudit. ”Kysyin silloisen työpaikkani ylilääkäriltä, voisinko tulla vähän tutustumaan lastentaudeille, sillä pediatria tuntui etäiseltä ja haastavalta. Pääsin lastentaudeille töihin ja huomasinkin, että se oli parasta työtä mitä olin koskaan tehnyt. Lapsipotilaat ovat ihan mahtavia!”

Pohjois-Karjalan keskussairaala oli lastenlääkäri Paula Widgrenille houkutteleva työpaikkavaihtoehto monestakin syystä. ”Täällä on todella hyvin edustettuna eri lasten suppeat erikoisalat; on oma gastroenterologi, neonatologi, endokrinologi, nuorisolääkäri ja palliatiivisen hoidon erityispätevyys. Se oli minulle iso vetovoimatekijä, sillä halusin oppia kokeneilta kollegoilta. Ja niin olen myös tehnyt,” Paula kuvailee.

Hän kehuu erityisesti Pohjois-Karjalan lastenkeskuksen avointa ja tukevaa työilmapiiriä. ”Seniorituki on meillä erinomaisella tasolla. Tuki jatkuu myös erikoistumisen jälkeen. Kun olet erikoistunut ja alkaa aika ilman takapäivystäjää, niin silti meillä aina voi soittaa kollegalle, jos tuntuu, että tarvitsee apua. Autamme aina toisiamme. Se tuo turvaa ja mahdollistaa jatkuvan oppimisen,” Paula kertoo.

Pohjois-Karjalan keskussairaalassa lastenlääkäreillä on mahdollisuus kehittää omaa erikoisosaamistaan ja vaikuttaa omaan työnkuvaansa. Paulan kiinnostuksen kohde on diabetes. ”Tykkään todella paljon diabeetikoiden hoidosta ja olen saanut syventää osaamistani tällä saralla. Meillä jokaisella on vähän oma vastuualueemme, jota kehitetään,” hän sanoo.

Pohjois-Karjalan keskussairaalan kokoa ja sen lastenkeskusta Paula pitää ihanteellisena. ”Täällä pääsee tekemään monipuolisesti kaikkea. Neonatologiaa, isompien lasten hoitoa, poliklinikkaa, osastotyötä – kaikkea sopivassa suhteessa. Keskussairaalan etu on, että jos haluat vaikuttaa asioihin, niin siihen on mahdollisuus. Pienemmässä sairaalassa myös tutustuu nopeasti kaikkiin. Se sujuvoittaa työarkea, kun voi soittaa kollegalle ja kysyä suoraan, milloin esimerkiksi sydämen ultrauksen tai magneettitutkimuksen saisi tehtyä. Ylipäätänsä Pohjois-Karjalan keskussairaalassa on todella hyvin tutkimuksia saatavilla.”

Paula puhuu pienestä keskussairaalasta, mutta todellisuudessa Pohjois-Karjalan keskussairaala on laajan päivystyksen sairaala ja kattaa kaikki erikoisalat pois lukien avosydänkirurgian ja neurokirurgian.

”Onhan tämä sen kokoinen sairaala, että missään kohtaa ei ole ollut uhkaa synnytysten lopettamisesta. Se ylläpitää sairaalan valmiustasoa ja palvelutasoa. Näkisin, että nämä ovat lastenlääkäreille asioita, jotka vaikuttavat työpaikan valintaa.

Luontoa, liikuntaa ja yhteisöllisyyttä

Paula arvostaa työpaikan lisäksi myös Joensuun ja Pohjois-Karjalan tarjoamia elämänlaatua parantavia tekijöitä. ”Täällä on upeat suunnistusmaastot ja loistava urheiluseuratarjonta. Harrastusmahdollisuudet ovat todella hyvät niin aikuisille kuin lapsillekin, ja ne ovat helposti saavutettavissa. On iso juttu, että lapset pääsevät pyörällä omiin harrastuksiinsa. Se helpottaa perheen arkea valtavasti.”

Lähes 80 000 asukkaan Joensuun keskustasta löytyykin kaikkea mahdollista liikuntaan: uimahalleja, urheiluareenoita, hiihtolatuja, lenkkipolkuja, maastopyöräreittejä ja jopa ravirata keskustasta. Kulttuurin puolelta kaupungista löytyy muun muassa sekä kaupunginteatteri että ‑orkesteri ja uusissa tiloissa toimiva konservatorio. Oman nuorekkaan vivahteen kaupunkiin antaa yliopisto sekä muut oppilaitokset.

Työssä jaksamiseen vaikuttaa myös se, että vapaata voi järjestellä joustavasti. ”Jaksamisestamme ollaan kiinnostuneita ja sen eteen kyllä tehdään asioita. Meillä lastenkeskuksessa huomioidaan hyvin se, miten työ ja vapaa-aika saadaan tasapainoon. Aktiivivapaat ja joustavat työaikajärjestelyt auttavat arjen sujuvuutta. Oman elämän tärkeät menot saa ujutettua työvuoroihin. Se, että pääsee osallistumaan perheen ja lasten elämään, on iso voimavara,” Paula toteaa.

Tervetuloa mukaan!

Paulalla on selkeä viesti niille, jotka harkitsevat työtä Pohjois-Karjalan keskussairaalan lastenkeskuksessa. ”Täällä on todella hyvä porukka ja reilu työyhteisö. En tuntenut täältä ketään ennestään ja olen sopeutunut porukkaan hyvin. Meillä on tilaa uusille kollegoille, ja mielelläni kerron lisää omista kokemuksistani. Täällä ei tarvitse olla yksin, vaan kollegiaalinen tukiverkosto on vahva.”

Katso Pohjois-Karjalan hyvinvointialue – Siun soten avoimet työpaikat! Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?