Minulle ei tarvitse pokkuroida

Keuhkosairauksien ylilääkäri Päivi Salonen tuntee Pohjois-Karjalan ja sen ihmiset kuin omat taskunsa. 20 vuotta sitten hän lähti Kuopioon suorittamaan erikoislääkärin opintoja, mutta ’lukkarinrakkaus’ vetää häntä takaisin Joensuuhun. Salosella on virka KYS:ssä, mutta hän tekee myös osa- aikaisena Pohjois-Karjalan keskussairaalaan keuhkosairauksien ylilääkärin töitä.

”Miulla on neljä aikuista poikaa, jotka ovat kasvaneet Joensuussa ja kaksi heistä asuu vielä siellä. Se, mikä minua pitelee Savossa, on parisuhde. Miun ’Muru’ on umpisavolainen eikä lähde Savosta. Käyn kuitenkin säännöllisesti töissä Pohjois-Karjalan keskussairaan keuhkopoliklinikalla,” kertoo Salonen.

Työt räätälöidään sopivaksi

Pohjois-Karjalan keskussairaalassa keuhkolääkäritilanne on suoraan sanottuna huono. ”En pitäisi tilannetta katastrofaalisena kuitenkaan,” ylilääkäri Salonen toteaa. Viroista osa on täytetty, osa lääkäreistä tekee 50 prosenttista työaikaa ja osa vähemmänkin jo eläkeiän ylittäneinä. Lisäksi Kuopion yliopistollisesta sairaalasta käy erikoislääkäreitä pitämässä polivastaanottoa Joensuussa.

Salonen lupaa, että Siun sotessa työ tukee muuta elämää. “Kaikki työmuodot käyvät minun puolestani. Jos haluaa isomman osan elämästään käyttää urheiluun, taiteeseen, tieteeseen, kansalaisvaikuttamiseen, hoivaan tai muuhun vastaavaan niin Siun sotessa räätälöidään sopiva työ jokaiseen elämäntilanteeseen,” ylilääkäri Päivi Salonen vakuuttaa ja kannustaa kiinnostuneita olemaan yhteydessä. “Pohjois-Karjalassa on tilaa muokata elämästä itselleen sopiva.”

Etsitkö harjoittelupaikkaa tai haluatko työskennellä lääkärinä Pohjois-Karjalan hyvinvointialue – Siun sotessa? Ota yhteys: laakari@siunsote.fi
Muista myös: Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Keuhkolääkäreiden työkuorma Siun sotessa yritetään ylilääkäri Salosen lupauksen mukaan pitää normaalina. ”En usko siihen, että nuoret tai vanhemmatkaan kollegat pitää tappaa työllä. Lomat järjestetään.” Lisäksi päivystysvelvoite Pohjois-Karjalan keskussairaalan keuhkosairauksilla on siedettävä. “Keuhkopäivystystä on vain viikonloppuisin yksi päivä eli vuoro sattuu kohdalle harvoin. Kokemattomampi kollega ei osallistu siihen, vaan tekee muutaman vuoron akuuttipäivystystä kuukaudessa.”

Siun sotessa arvostetaan jokaista lääkäriä juuri sellaisena kuin hän on. “Reitti lääkärin töihin voi olla hyvin monenlainen ja se on miun mielestä ehdoton rikkaus, erilaisia persoonia pitää olla. Itse olen pragmaattinen, suoranoottinen ja nopea, mutta tietääkseni en ole kauhean hankala esihenkilö. En ole mikään pilkunviilaaja ja pidän omieni puolta. Asialliset hommat hoidetaan ja muuten ollaan vapaammin. Minulle ei todellakaan tarvitse pokkuroida.”

Siun sote on enemmän kuin työpaikka – se on yhteisö, jossa välitetään. “Tärkeintä on, että kukaan ei jää yksin. Meillä on aina joku, jolta kysyä ainakin puhelimen päässä, ja ammattitaitoista väkeä tukena.”

Klisee pätee

Pohjois-Karjalassa ei turhaan puhuta ihmisten välittömyydestä ja hyvästä meiningistä. “Sehän on klisee, mutta niin totta – pohjoiskarjalaiset ovat iloisia. Täällä ihmiset ovat avoimia ja kohtaamiset välittömiä. Pohjois-Karjalassa on tekemisen meininki,” Salonen toteaa.

Siun soten työyhteisö ja erityisesti Päivi Saloselle tärkeä keuhkosairauksien osasto ja poliklinikka ovat täynnä sitoutuneita ja lämminhenkisiä ammattilaisia. “Hoitajat ovat aivan loistavia! Siellä on niin loistavaa hoitajaporukkaa, ettei siinä ole mitään rajaa. Se helpottaa lääkäreiden työtä”, Salonen sanoo innostuen.

Siun sotessa lääkärit ja hoitajat ovat tasa-arvoisia ilman turhaa pokkurointia. “Esimerkiksi sairaanhoitaja Perttu Rädyn kanssa aloiteltiin yhdessä yli 20 vuotta sitten töitä. Kun palasin Joensuuhun keikkahommiin, naureskeltiin, että toinen meistä oli kaljuuntunut ja toinen lihonut. En nyt sano kumpi,” nauraa Salonen.

Hoitajien lisäksi Salonen kehuu Pohjois-Karjalan keskussairaalan muita toimintoja, jotka mahdollistavat aloittelevien keuhkolääkäreiden kehittymisen huippuammattilaisiksi. ”Pohjois-Karjalan keskussairaala on pieni sairaala, mutta siellä tehdään itse suuri osa asioista. Siun sotessa on huippuluokan radiologit ja patologit sekä aivan loistava palliatiivinen keskus. Sen apulaisylilääkäri Minna Mononen on keuhkolääkäri ja hänen yksiköstään saamme tärkeää tukea.”

Siun sotessa lääkärit voivat keskittyä potilastyöhön ilman raskasta byrokratiaa. ”Hallinnollinen sujuvuus on asia, mitä arvostan valtavasti.”

Hyviä puolia Siun sotessa on pitkä liuta työyhteisöstä byrokratian vähyyteen sekä yleiseen fiilikseen, mutta puhutaanpa vielä hetki rahasta. ”Siun sotessa palkat ovat hyvät – ja elinkustannukset Pohjois-Karjalassa ovat paljon edullisemmat kuin etelässä. Miulle on ollut suuri yllätys miten surkeat pääkaupunkiseudulla ovat lääkäreiden palkat.”

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!

Miksipä et muuttaisi Joensuuhun?

Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?