”En vaihtaisi tätä työyhteisöä mihinkään”

Liperin kotihoidossa työskentelevät lähihoitajat Piia Sormunen ja Rita Pöllänen ovat molemmat olleet työssään ja työyhteisössään pitkään ja syystä. Heidän mukaansa Liperissä on poikkeuksellisen hyvä työyhteisö, jossa työntekijöitä kuunnellaan ja jossa kehittämiseen suhtaudutaan avoimesti ja käytännönläheisesti.
Kotihoito työnä vaatii itsenäisyyttä, ongelmanratkaisukykyä ja halua kohdata ihmisiä aidosti.
“Jos tykkää haasteista ja haluaa oppia jatkuvasti uutta, kotihoito on erinomainen työympäristö. Meillä Liperissä kehitetään työtä yhdessä,” Rita kiteyttää.
“Myös kollegiaalinen tuki on järjettömän hyvä. Vaikka teemme itsenäistä työtä, puhelimen päässä on aina joku, jolta voi kysyä. Meillä käy sijaisia, jotka ovat sanoneet, että meille on tosi helppo tulla. Täällä otetaan avosylin vastaan, autetaan ja tuetaan. Se kertoo paljon. Olen ollut Liperin kotihoidossa töissä 18 vuotta, enkä vaihtaisi tätä työyhteisöä mihinkään muuhun,” Piia lisää.

Satoja asiakaskäyntejä päivittäin

Rita työskentelee vuorotellen kentällä asiakastyössä ja toimistossa työnjärjestelijänä.
“Tärkein tehtäväni työnjärjestelijänä on varmistaa, että jokainen alueemme asiakas saa hoitonsa. Vastaan työnjärjestelijänä myös kaikista Liperin kotihoitoon tulevista puheluista,” hän selittää.
Päivittäin Liperin kotihoito tekee 220-260 asiakaskäyntiä. Kotihoidon arki on vaihtelevaa ja monipuolista, mutta onko se kiireistä?
”Kiireen kokemus on paljon kiinni itsestä. Meillä on vapaus jaksottaa työpäivää sen mukaan, mikä on meille ja asiakkaille paras tapa. Teemme työtämme asiakkaiden hyväksi,” kotihoidon kenttätyötä tekevä Piia kertoo.

Tehoa toimintaan monin keinoin

Liperissä kotihoitoa kehitetään aktiivisesti arjen tarpeiden mukaan. Esimerkiksi kannettavat tietokoneet mahdollistavat asiakastietojen kirjaamisen, jolloin aikaa ei kulu siirtymisiin. Kannettavia tietokoneita säilytetään Siun soten muiden yksiköiden tiloissa Ylämyllyllä ja Viinijärvellä, sillä Liperin kotihoidolla on toimisto ja taukotilat vain kirkonkylällä.
Turvahälytysten hoitoa helpottavat puolestaan avainsäilöt, josta hädän tullen avain löytyy läheltä asiakkaan kotoa eikä sitä tarvitse hakea toimiston avainkaapista.
Myös Liperin sekä Heinäveden kotihoitojen yhteinen kotiavustaja Riina Hämäläinen saa paljon kiitosta Piialta ja Ritalta koko työyhteisön puolesta.
“Riina on meille korvaamaton. Olisimme ylityöllistettyjä, jos häntä ei olisi. Hän tekee kauppakäyntejä, huoltaa autoja, asentaa turvapuhelimia ja avainsäilöjä, ulkoiluttaa asiakkaita ja hoitaa kaikkia sellaisia tehtäviä, jotka eivät vaadi hoitajakoulutusta. Hänen ansiostaan hoitajien resurssit käytetään hoitotyöhön. Se on tehokasta ja järkevää,” Rita kiittää.
Liperin kotihoidossa teknologiaa hyödynnetään aktiivisesti asiakastyön tukena. Lääkeautomaatit, turvapuhelimet ja kuvayhteydet ovat osa arkea. Liperin kotihoidon työntekijöillä on lisäksi käytössä henkilökohtaiset työpuhelimet, jotka ovat tehostaneet työajankäyttöä merkittävästi.
“Pääsemme aloittamaan työpäivän menemällä suoraan asiakkaan luokse, eikä tarvitse aloittaa työvuoroa yhteiskäyttöpuhelimen takia Liperin kirkonkylältä ja vasta sitten ajella esimerkiksi 20 kilometriä Viinijärvelle. Tämä on asiakkaiden etu, saamme käytettyä enemmän aikaa itse hoitotyöhön. Arvioisin, että henkilökohtaisten puhelinten avulla jokaisella meillä on 30-40 minuuttia enemmän aikaa asiakkaille päivittäin,” Rita sanoo.
“Olimme pilottihankkeessa, jonka kautta saimme henkilökohtaiset puhelimet. Ymmärtääkseni tätä ei ole kovin monessa Siun soten alueen kotihoidossa vielä käytössä, mutta suosittelen kyllä lämpimästi muillekin,” Piia jatkaa.
Lääkehoidossa Liperin kotihoito hyödyntää myös Evondos- ja Axitare-robotteja. Näiden avulla asiakkaat voivat ottaa lääkkeensä turvallisesti ja itsenäisesti.

Esihenkilölle kiitosta

Sekä Piia että Rita kertovat työn joustavan Liperin kotihoidossa elämäntilanteiden mukaan. Esihenkilö saa runsaasti kiitosta henkilöstön kuuntelemisesta ja työvuorojen järjestämisestä tarpeiden mukaan.
“Meillä on aivan uskomaton esihenkilö. Hän ajattelee aina meidän hyvinvointiamme, järjestelee työvuorot parhaalla mahdollisella tavalla ja mahdollistaa osa-aikatyön, jos siihen on tarvetta.” Piia sanoo.
Työn lisäksi myös ympäristö saa kiitosta. Lyhyet välimatkat, edullinen asuminen ja hyvät harrastusmahdollisuudet tekevät Liperistä houkuttelevan paikan asua ja työskennellä.
“Täällä on leppoisaa ja turvallista. Esimerkiksi lapsille Liperi tarjoaa rauhallisen kasvuympäristön. Uskoisin, että Liperissä lapset saavat olla pidempään lapsia. Minä asuin Viinijärvellä, kun aloittelin kotihoidolla. Nykyään asun Joensuussa. Matka ei tunnu pahalle. Työ, työyhteisö, työkaverit, työpaikka sekä esihenkilöt ovat 32 kilometrin työmatkan matkan arvoiset,” Rita toteaa.

Kiinnostaako Liperi?

Liperin kuntaan voit tutustua oheisista linkeistä:

Liperin kunnan nettisivut

Liperin kunnan Facebook

Liperin kunnan Instagram

Liperin kunnan Yoututube

Liperin kunnan LinkedIn

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!