Koulupsykologina Lieksassa

Teemu Paldanius työskentelee tällä hetkellä koulupsykologina Lieksassa. Työmatka Tampereen lähistöltä on pitkä, mutta sopivasti rytmittyvät läsnä- ja etätyöpäivät mahdollistavat työskentelyn.

“Työni koostuu monista eri osa-alueista. Teen psykologisia tutkimuksia, tapaan yksittäisiä oppilaita ja teen tiivistä yhteistyötä perheiden sekä eri toimijoiden kanssa. Olen jatkuvasti yhteydessä kuraattoreihin, terveydenhuollon ja sosiaalipalveluiden ammattilaisiin”, Teemu kuvailee työpäiviään.

Hän kertoo, että parasta työssä on nuorten ja lasten kohtaaminen: “Kun tapaamisen jälkeen huomaa, että on syntynyt luottamus ja yhteys, se on kaikista palkitsevinta. Vaikeistakin aiheista voi silloin keskustella turvallisesti.”

Työyhteisön merkitystä ei voi myöskään unohtaa: “Täällä on helppo ja rento ilmapiiri. Työporukka on tullut tutuksi ja asioita on vaivatonta sopia. Kun työyhteisö toimii hyvin, myös oma työ tuntuu kevyemmältä.” Se, että hän haluaa jatkaa työskentelyä Lieksassa, kertoo paljon myös työporukasta.

Psykologiksi Pohjois-Karjalaan?
Katso Siun soten avoimet psykologin työmahdollisuudet tästä linkistä: Psykologi, Siun sote

Katso Siun soten avoimet psykologin työmahdollisuudet tästä linkistä: Psykologi, Siun sote

Teemu on työskennellyt Lieksassa syksystä 2023 lähtien. Työskentelyn kautta Pohjois-Karjalan hyvinvointialue – Siun sote on tullut yhä tutummaksi. ”Koen että Siun sotessa on monipuolisesti palvelutarjontaa. On mennyt itselläkin oppiessa jonkun aikaa, että huomakaan, mitä kaikkea on tarjolla ja tähänkin työhön löytyy tukea organisaatiosta.”

Koulumaailma työympäristönä on omalla tavallaan aika nopeatempoinen ja kiireinen, meluisa ja vauhdikas. ”Tuntuu, että kuluneen kymmenen vuoden aikana minulle on tullut lisää varmuutta ja ammatillista otetta, ja näistä ammatillisen kasvun vuosista olen ollut Lieksassa edelliset kaksi vuotta. Työ ei enää kuormita tai stressaa niin paljon, ja alkaa enemmän tuntua, että tämä sujuu. Se tuo myös mielekkyyttä työskentelyyn. Pystyn olemaan tyytyväinen siihen, miten työpäivä on mennyt ja mitä olen tehnyt sen päivän aikana.”

Myös Lieksa paikkakuntana antaa hyvää vastapainoa työlle rauhallisuudellaan: “Täällä on upea luonto ja paljon metsää joka puolella. Tampereen läheltä on pitkä työmatka ja ulkopuolisen silmin Lieksa voi näyttäytyä etäiseltä ja jopa eristäytyneeltä, mutta se on samalla myös alueen viehätys. Metsät, vesistöt ja hiljaisuus tuovat omanlaista tasapainoa kiireiseen työhön.”

Joustavuudesta plussaa

Teemu toimii ostopalvelupsykologina ja työskentelee sekä läsnä päivinä paikan päällä että etänä. “Joustavuus on ehdoton plussa. Olen voinut esittää toiveita työajasta ja sen toteutumisesta. Olen voinut myös vaikuttaa työssä tarvittaviin tutkimusmenetelmiin. Lisäksi asuminen Lieksassa järjestyi helposti ja siinä autettiin”, hän sanoo.

Vaikka Teemu on viihtynyt Lieksassa, hän toivoo, että alueelle saataisiin vakituinen koulupsykologi: “Ostopalveluratkaisut eivät ole pitkän aikavälin kannalta ihanteellisia. Olisi hienoa, jos Lieksa saisi oman vakituisen psykologin, joka voisi sitoutua pitkäjänteisesti alueen nuorten hyvinvointiin. Ostopalvelupsykologina voin olla alkuvaiheessa tarvittaessa siinä tukena. Itselleni virkatyö voisi olla hankala, koska asun tällä hetkellä Tampereen suunnalla ja siellä on asioita, joista on vaikea luopua.”

Kiinnostaako Lieksa?

Siun soten kaikki avoimet työpaikat koko Pohjois-Karjalan alueelta löydät tästä linkistä: Avoimet työpaikat ja Siun soten työpaikat Lieksassa löytyvät tästä linkistä: Siun sote, Lieksa

Lieksan kaupunkiin voit tutustua oheisista linkeistä:

Lieksan kaupungin nettisivut

Lieksan kaupungin Facebook

Lieksan kaupungin Instagram

Lieksan kaupungin LinkedIn

Lieksan kaupungin Youtube