“Mahdollistamme arvokkaan loppuelämän”

Konttilanhovi Liperin kirkonkylällä tarjoaa ikääntyvien yhteisöllistä ja ympärivuorokautista asumista. Konttilanhovissa arki rakentuu ikäihmisten tarpeista ja toiveista sekä rutiineista. Kolme työntekijää - sairaanhoitaja Satu Saukkonen, lähihoitaja Tytti Hakkarainen ja lähihoitaja-oppisopimusopiskelija Iita Tuononen - kertovat, mikä tekee Konttilanhovista erityisen työpaikan ja mitä heidän työhönsä kuuluu.

Oppisopimuksella unelma-ammattiin

Iita Tuononen toimi aikaisemmin hoiva-avustajana Konttilanhovissa ja aloitti hiljattain oppisopimusopinnot lähihoitajaksi. "Opinnot tuntuvat luontevalta jatkumolta, sillä hoitotyö on tullut tutuksi täällä Konttilanhovissa. Alun perin tulin tänne, koska muissa yksiköissä ei ollut paikkoja auki, mutta tämä osoittautui juuri oikeaksi paikaksi. Minulla on kova halu valmistua lähihoitajaksi," Iita kertoo innostuneena.

Monipuolinen työyhteisö ja lämmin ilmapiiri

Sairaanhoitaja Satu Saukkonen arvostaa erityisesti Konttilanhovin moniammatillista tiimiä. "Meillä on erittäin ammattitaitoiset työntekijät, ja yhteistyö sujuu saumattomasti niin hoiva-avustajien, lähihoitajien kuin muiden ammattilaisten kesken. Päivittäin jaamme tietoa ja keskustelemme tilanteista, mikä auttaa kaikkia tekemään työnsä paremmin."

Lähihoitaja Tytti Hakkarainen korostaa työyhteisön huumorintajua. "Meillä on ’huonot’ jutut ja hyvät eväät - kahvihuoneessa on melkein aina herkkuja. Työkaverit tekevät hektisestäkin päivästä miellyttävän. Autamme ja tuemme toisiamme."

Asukkaiden tarpeet keskiössä

Konttilanhovissa lähes kaikilla asukkailla on muistisairaus tai somaattisia sairauksia. "Työmme ydin on kohdata jokainen asukas yksilönä ja kunnioittaa heidän toiveitaan. Täällä asukkaat voivat sisustaa huoneensa omalla tyylillään, ja pienet asiat, kuten lempipaidan pukeminen tai ruokajuomavalinta maidon, mehun ja veden välillä, ovat elämän loppuvaiheessa tärkeitä," Tytti selittää.

Satu lisää: "Meidän tehtävämme on mahdollistaa, että jokainen saa elää mahdollisimman mielekästä elämää. Jos joku haluaa nukkua pidempään aamulla, se onnistuu. Tämä on heidän kotinsa, ja me olemme täällä heidän vuokseen."

Hän jatkaa: ”Teemme todella tärkeää työtä. Me puolustamme ja hoidamme näitä yhteiskunnan heikoimmassa asemassa olevia ihmisiä. Se on yksi iso arvo omassa työssäni. Toinen on loppuvaiheen kärsimyksen lievittäminen, mikä jää vähän piiloon, koska nykyihmiset kuolevat piilossa. Me ollaan ne, jotka teemme loppuvaiheen elämästä sellaista, että se on arvokasta ja kivutonta.”

Vastuullista ja palkitsevaa työtä

Sekä Satu että Tytti korostavat työn merkityksellisyyttä. "Tämä ei ole pelkkää rutiinityötä. Me havainnoimme asukkaiden vointia ja teemme työtä, joka on ratkaisevaa heidän hyvinvointinsa kannalta. Lisäksi moniammatillinen yhteistyö lääkärien ja muiden sidosryhmien kanssa toimii täällä todella hyvin," Tytti kertoo.

Iita puolestaan painottaa työn inhimillistä ulottuvuutta: "Asukkaat ja heidän omaisensa ovat kiitollisia, ja se tunne, kun tietää tehneensä jotain arvokasta, antaa voimaa."

Positiivinen Pohjois-Karjala

Iita, Tytti ja Satu asuvat eri puolilla maakuntaa – Liperi työpaikkakuntana yhdistää heitä. Satu kehuu asuinpaikkakuntaansa Polvijärveä ja erityisesti omaa kyläänsä Sotkumaa. "Meillä on elinvoimainen kyläkoulu ja upeat ulkoilumahdollisuudet. Pohjoiskarjalaiset ihmiset ovat rentoja ja helposti lähestyttäviä," Pohjanmaalta lähtöisin oleva Satu kertoo.

Tytti, joka asuu Ylämyllyllä, kehuu alueen rauhallisuutta ja hyviä palveluja. Joensuussa asuva Iita puolestaan kehuu hyödyntävänsä työmatkoihin hyviä julkisia liikenneyhteyksiä.

Kiinnostaako Liperi?

Liperin kuntaan voit tutustua oheisista linkeistä:

Liperin kunnan nettisivut

Liperin kunnan Facebook

Liperin kunnan Instagram

Liperin kunnan Yoututube

Liperin kunnan LinkedIn

Katso Pohjois-Karjalan hyvinvointialue - Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!