Neurologiksi Suomeen sydämellä ja sitkeydellä

“En ole koskaan kokenut syrjintää. Olen saanut aina tukea ja kollegat ovat ottaneet minut lämpimästi vastaan. Se on varmasti syy, miksi olen edelleen täällä.”

Ayla Mehdiyeva muutti Suomeen Azerbaidžanista valmistuttuaan lääkäriksi. Perhesyyt toivat uuden elämänvaiheen äärelle, mutta samalla avautui mahdollisuus toteuttaa unelmaa kansainvälisestä lääkärinurasta.

“Olin juuri valmistunut, ja etsin paikkaa, jossa voisin oppia suomalaisen terveydenhuollon toimintatapoja ja samalla kehittää kielitaitoani. Vaikka puhuin suomea jo vähän, se ei vielä riittänyt itsenäiseen työskentelyyn. Lisäksi, koska Azerbaidžan ei ole EU-maa, minun oli käytävä läpi Suomen laillistamisprosessi voidakseni työskennellä lääkärinä,” Ayla kertoo.

Laillistusprosessiin kuuluu muussa maassa suoritetun lääkärintutkinnon hyväksyminen, kuuden kuukauden lääkäriharjoittelu terveydenhuollon toimintayksikössä, kuulusteluiden suorittaminen yliopistossa ja rajoitettu toimintalupa, jonka jälkeen laillistus on mahdollista. Tämä tarjoaa oikeuden harjoittaa lääkärin ammattia itsenäisesti Suomessa.

Tiehen Valviran laillistamana lääkärinä toimimiseen Suomessa kuuluu harjoittelut. Näin myös Aylan kohdalla. Hän lähetti avoimen sähköpostin silloiselle ylilääkärille Asta Hiltuselle Pohjois-Karjalan keskussairaalaan ja sai kutsun haastatteluun.

“Laitoin ansioluettelon ja esittäydyin. Kerroin, että olen vastavalmistunut lääkäri ja kiinnostunut harjoittelupaikasta. Ylilääkäri vastasi, ja sain paikan. Minulla on vieläkin se sähköposti tallella!”

Etsitkö harjoittelupaikkaa tai haluatko työskennellä lääkärinä Pohjois-Karjalan hyvinvointialue – Siun sotessa? Ota yhteys: laakari@siunsote.fi
Muista myös: Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Äitiysloma, tentit ja terveyskeskusvuodet

Ensimmäisen puolen vuoden jälkeen Ayla jäi äitiyslomalle, mutta jatkoi samaan aikaan laillistamisprosessin vaatimien tenttien suorittamista. Seuraava vaihe vei hänet terveyskeskuslääkärin tehtäviin, joissa hän työskenteli useamman vuoden. Vuonna 2019 avautui mahdollisuus erikoistumiseen neurologiaan. Erikoisala oli vetänyt Aylaa puoleensa jo pitkään.

“Neurologia on looginen, kiinnostava ala. Se vaatii syvällistä ajattelua ja antaa mahdollisuuden jatkuvaan oppimiseen. Olen ollut siitä lähtien tällä polulla.”

Aylalla olisi ollut mahdollisuus lähteä kokeilemaan siipiään myös muualla kuin Siun sotessa.

“Meillä on todella hyvä työyhteisö. Avoin ilmapiiri, vahva seniorituki ja reilu meininki ovat olleet ratkaisevia tekijöitä siinä, miksi olen pysynyt täällä. Ulkomaalaistaustaisena tämä on ollut erityisen tärkeää; en ole koskaan tuntenut itseäni ulkopuoliseksi.”

Ayla on saanut neurologian puolella työskennellessään runsaasti tukea – niin ammatillisesti kuin ihmisenä.

Myös kehittymismahdollisuuksia on tarjottu tasapuolisesti kaikille.

“Täällä on erinomaiset kollegat ja todella hyvin toteutettu seniorituki. Se on tärkeää, koska erikoistumisen alussa on niin kokematon. Jo heti alusta alkaen Siun sotessa neurologialla oli mahdollisuus osallistua koulutuksiin. Meille tulee sähköpostitse tietoa koulutuksista, ja koulutuksiin todella kannustettiin, olitpa vasta urasi alussa tai jo kokeneempi erikoislääkäri. Kaikki saavat meidän klinikassamme samat kehittymismahdollisuudet.”

Työ ja perhe tasapainossa

Tällä hetkellä Ayla työskentelee osa-aikaisesti, mikä mahdollistaa tasapainon työn ja perheen välillä.

“Lapset on alakoulussa, ja osa-aikatyö on auttanut jaksamisessa ja perhe-elämän yhteensovittamisessa. On hienoa, että tällainen järjestely onnistuu klinikassa. Ihan samalla tavalla järjestelyt onnistuvat esimerkiksi tieteellistä työtä varten.”

Tervetuloa meille!

Nyt, erikoistumisen päätyttyä, Ayla toimii neurologina Siun soten palveluksessa. Kokemuksen myötä hänen sanomansa nuorille lääkäreille on selkeä:

“Suosittelen lämpimästi minun työpaikkaani muillekin. Neurologia on mielenkiintoinen ja opettavainen ala, ja täällä saa todella hyvää tukea. Jos neurologia kiinnostaa, tervetuloa Siun soteen!”

Katso Pohjois-Karjalan hyvinvointialue – Siun soten avoimet työpaikat lääkäreille! Avoimet työpaikat

Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?