Hyvää arkea Tohmajärvellä

Kun Mikko Teräs valmistui mielenterveyshoitajaksi 1990-luvun puolivälissä, ei hän osannut arvata, että päätyisi Pohjois-Karjalaan ja esihenkilötehtäviin. "Minullahan ei ollut mitään kutsumusta hoitotyöhön", hän naurahtaa. "Mutta ajattelin, että tältä alalta ei ainakaan heti työttömäksi jää."
Tänään Mikko toimii palveluesihenkilönä Pohjois-Karjalan hyvinvointialue - Siun soten Tohmajärven asumispalveluyksiköissä Marjattakodissa, Takkunurmentuvassa ja Erkkilässä. Kolme erilaista yksikköä tarjoavat arkeen vaihtelua ja rikkautta, josta Mikko nauttii.

’Vanginvartijasta’ mahdollistajaksi

Mikon ura on kulkenut monen vaiheen kautta. Hän aloitti mielenterveyshoitajana, mutta ajan myötä työn luonne alkoi muuttua. "Siitä alkoi tulla vähän semmoista vanginvartijan ja tarjoilijan työtä. Hoitaminen jäi taka-alalle, ja se ei enää antanut minulle mitään."
Uusien haasteiden etsiminen vei Mikon sairaanhoitajaksi ja päivystyksen akuuttityöhön Etelä-Suomessa. Puolison kotiseutu toi Mikon Pohjois-Karjalaan vuonna 2011. "Piti tulla vuodeksi pyörähtämään. No, siitä on nyt 14 vuotta."
Esihenkilötehtäviin Mikko ei suoranaisesti hakeutunut eikä hänen ikinä pitänyt päätyä ikäihmisten pariin. "Työ Tohmajärvellä ja ikäihmisten palveluissa oli alun perin määräaikainen pesti. Ajattelin, että kokeilen puoli vuotta ja pääsen helposti pois, jos se ei ole minun juttuni." Toisin kuitenkin kävi. "Nyt on mennyt neljä vuotta, ja työ vakinaistui matkan varrella.”
Mikko ei koe itseään esihenkilöksi perinteisessä mielessä. "Minä en johda ylhäältä käsin, vaan mahdollistan työn tekemisen. Minun tehtäväni on rakentaa puitteet, joissa ihmiset saavat tehdä työtään omilla vahvuuksillaan."

Ihmiset ensin

Mikon johtamisfilosofia kiteytyy yksinkertaiseen periaatteeseen: ihmiset ensin. Hän uskoo, että työntekijöiden hyvinvointi on kaiken perusta. "Jos säästetään työntekijöistä, pieleen menee koko homma. Jos työntekijät eivät voi hyvin, ei voi kukaan muukaan."
Tohmajärven yksiköissä panostetaan siihen, että vakanssit ovat täynnä ja työn ja muun elämän yhteensovittaminen on aidosti mahdollista. "Työ on vain kolmannes vuorokaudesta. Meidän pitää järjestellä asiat niin, että ihmisillä on aikaa myös muulle elämälle."
Joustavuus ei Mikon mukaan tarkoita tasapäistämistä. "Se ei tarkoita, että kaikki saa samaa. Vaan että jokaiselle mahdollistetaan sellainen työrytmi, joka sopii heidän elämäntilanteeseensa." Yksi tekee lyhyempää työaikaa, toinen taas ottaa mielellään ylimääräisiä vuoroja, kunhan ne suunnitellaan hyvissä ajoin.
"Tärkeintä on katsoa nenäänsä pidemmälle. Jos elämme jatkuvassa epävarmuudessa, se kuormittaa aivan hirveästi. Ihmiset tykkäävät tasaisesta arjesta."

Monimuotoinen työyhteisö on rikkaus

Tohmajärvellä kansainväliset työntekijät ja opiskelijat ovat tärkeä osa työyhteisöä. "Meillä on ollut venäläistaustaisia työntekijöitä iät ajat, onhan raja ihan lähellä. Nyt mukana porukassa on paljon muitakin kansallisuuksia vaihtelevasti."
Mikko painottaa, että kielitaidon puutteet eivät saa muodostua esteeksi. "Me opetamme heille suomen kieltä, emme englantia. Kaikenlaiset Google-kääntäjät ja sovellukset ovat apuna. Asenne ratkaisee paljon, huonomman suomen kielen saa anteeksi, kun työmoraali on kohdallaan. Ja kielen kyllä oppii."
Työyhteisö on myös ollut mukana käytännön asioissa, kun uudet työntekijät ovat muuttaneet paikkakunnalle. "Viimeksi keräsimme kolehtina kaikki tarvittavat tavarat uuden kesätyöntekijän asumista varten."
Mikko uskoo vahvasti, että kansainvälisten työntekijöiden sitouttaminen vaatii vastuun antamista. "Heidän pitää itse ymmärtää, miksi kielitaito on tärkeä. Me olemme alusta asti tehneet selväksi, että valmistuminen on kiinni suomen kielestä, ei ammatillisesta osaamisesta. Ammattitaitoa heillä on."

Lasi on puoliksi täynnä

Vaikka Mikko on lähtöisin Helsingistä, hän ei koe Tohmajärveä syrjäseuduksi. "Täältä on vain 50 kilometriä Joensuuhun, ja tie on hyvä. Ei tänne tule mikään kärrypolku."
Pohjois-Karjalan parhaita puolia Mikko listaa ilman epäröintiä: luonto, kompakti koko ja mahdollisuus urakehitykseen saman työnantajan sisällä. "Täällä olen saanut olla samalla työnantajalla koko ajan, ja silti olen voinut vaihtaa työpaikkaa. Voi käydä vaikka toisessa yksikössä katsomassa, miltä työ tuntuu siellä."
Isossa organisaatiossa Mikko näkee paljon mahdollisuuksia. "Lasi on joko puoliksi tyhjä tai täysi. Minä näen sen puoliksi täytenä. Kaikki ei ole täydellistä, mutta ei se ole syy valittaa."
Mikon mukaan sotealan maineen parantaminen lähtee arjen teoista. "Jos tämä olisi niin hirveää kuin välillä annetaan ymmärtää, niin eivät ihmiset olisi täällä vuosikymmeniä töissä. Ongelmat pitää tunnistaa, mutta niihin ei tarvitse jäädä vellomaan. Jos hallitus leikkaa rahoitusta, niin ei me voida tehdä sille mitään. Siitä on ihan turha valittaa. Me voidaan todeta, että meistä se ei ole hyvä, mutta sitä ei ole turha vatkata sen enempää. "
Onko Mikolla suunnitelmissa palata joskus etelään? "Ei ole hinkua lähteä, mutta koskaan ei pidä sanoa ei koskaan." Hän muistuttaa, että Siun sote tarjoaa työntekijälle mahdollisuuden kiertää ja kehittää itseään ilman, että tarvitsee vaihtaa työnantajaa tai muuttaa yhtään minnekään.

Kiinnostaako Tohmajärvi?

Tutustu Tohmajärven kuntaan:

Tohmajärven kunnan nettisivut

Tohmajärven kunnan Facebook

Tohmajärven kunnan Instagram

Tohmajärven kunnan Youtube

Katso Pohjois-Karjalan hyvinvointialue – Siun soten avoimet työpaikat: Avoimet työpaikat

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Lue lisää ja tule yhdeksi meistä!